Niemand nog vas maande ná joernalis se doodNgwako Modjadji (Foto: Facebook) Die polisie het Vrydag gesê daar is sowat vier maande ná die dood van City Press– senior verslaggewer Ngwako Modjadji nog geen vordering in die ondersoek na sy dood gemaak nie. Maroela Media het vroeër berig Modjadji het in Mei vanjaar in ŉ beweerde tref-en-trap buite e’Social Link chisa nyama in Soweto, Johannesburg, gesterf. Mavela Masondo, woordvoerder van die polisie, het gesê hoewel daar kort ná die voorval ŉ nommerplaat op die toneel gevind is wat vermoedelik aan die motor behoort wat Modjadji die betrokke oggend van sy dood getref het, is niemand nog in hegtenis geneem vir die voorval nie. Die ondersoek duur voort. Kate Skinner, uitvoerende direkteur van die Suid-Afrikaanse Nasionale Redakteursforum (Sanef), het gesê die organisasie het sowat twee weke gelede met die polisie vergader. “Ons het nie spesifieke sake bespreek nie, maar wel gepraat oor die ondersteuning wat joernaliste nodig het en dat dit belangrik is dat die polisie aandag gee aan kwessies waarby joernaliste betrokke is,” sê Skinner. Modjadji was eers by The Citizen betrokke voor hy by die Sowetan aangesluit het as politieke verslaggewer. Hy was ten tyde van sy afsterwe deel van die kernspan by City Press wat oor die politiek berig het. Hy was 40 jaar oud.